b'\n_START_ARTICLE_\nKoreansk kalender\n_START_PARAGRAPH_\nKoreansk kalender er en lunisolarkalender som p\xc3\xa5 samme m\xc3\xa5te som med tilsvarende tradisjonelle kalendre i \xc3\x98st-Asia er basert p\xc3\xa5 den kinesiske kalender. Datoer er kalkulert fra den koreanske meridianen, og merkedager og festivaler er basert p\xc3\xa5 koreansk kultur._NEWLINE_Den gregorianske kalenderen ble offisielt tatt i bruk i 1895, men tradisjonelle festivaler og \xc3\xa5rsberegning for eldre generasjoner er fremdeles basert p\xc3\xa5 den gamle kalenderen. Den st\xc3\xb8rste festivalen i Korea er Seolnaal, den f\xc3\xb8rste dagen i den tradisjonelle koreanske nytt\xc3\xa5rsfeiringen. Andre viktige festdager er Daeboreum eller Boreumdaal (den f\xc3\xb8rste fullm\xc3\xa5ne), Dano (v\xc3\xa5rfest) og Chuseok (h\xc3\xb8stfest).\n_START_SECTION_\nHistorie\n_START_PARAGRAPH_\nDen tradisjonelle kalenderen viste \xc3\xa5rstall via koreanske \xc3\xa6ranavn fra 270 til 963. Kinesiske \xc3\xa6ranavn ble brukt til 1895 da en fra offisielt hold sluttet \xc3\xa5 bruke m\xc3\xa5nekalenderen._NEWLINE_Den gregorianske kalenderen ble tatt i bruk av det nye Det koreanske imperiet 1. januar 1895, men med \xc3\xa5rstall nummerert fra etableringen av Joseon i 1393. Fra 1897 ble koreanske \xc3\xa6ranavn brukt for \xc3\xa5rsperiodene inntil Japans kolonisering av Korea i 1910. Da overtok Japanske \xc3\xa6ranavn for \xc3\xa5 telle \xc3\xa5r i den gregorianske kalenderen inntil okkupasjonen tok slutt i 1945._NEWLINE_Fra 1945 til 1961 benyttet S\xc3\xb8r-Korea den gregorianske kalenderens \xc3\xa5rstall, talt fra etableringen av Gojoseon i \xc3\xa5r 2333 f. Kr. (ansett som \xc3\xa5r 1), \xc3\xa5ret da det f\xc3\xb8rste koreanske konged\xc3\xb8mmet ble grunnlagt av Dangun Wanggeom, derfor ble disse \xc3\xa5rene Dangi (\xeb\x8b\xa8\xea\xb8\xb0) 4278 til 4294. Denne nummereringen ble benyttet uformelt i den koreanske m\xc3\xa5nekalenderen f\xc3\xb8r 1945, men er i dag bare i sporadisk bruk._NEWLINE_I Nord-Korea benyttes Juchekalenderen siden 1997, der \xc3\xa5rstallene nummereres etter f\xc3\xb8dsels\xc3\xa5ret til Kim Il-sung.\n_START_SECTION_\nFestivaler\n_START_PARAGRAPH_\nM\xc3\xa5nekalenderen er brukt for \xc3\xa5 markere tradisjonelle festdager, som koreansk nytt\xc3\xa5r, Chuseok og Buddhas bursdag. Den er ogs\xc3\xa5 brukt for jesaseremonien, for forfedrene og for \xc3\xa5 markere eldre koreaneres bursdag.'